**ELŐTERJESZTÉS**

a Képviselő-testület

**2018. november 27-i soron következő ülésére**

**Tárgy**: Burkolatbontási tilalom elrendelése a téli időszakban (a közterületek használatáról szóló 1/2016. (I.25.) önkormányzati rendelet módosítása)

2018. augusztusától az Észak-Budai Zrt. végzi az elektromos csatlakozó vezetékek tervezését és kiépítését az észak- és dél budai régióban. Az Észak-Budai Zrt. megkereste Önkormányzatunkat azzal a kérdéssel, hogy téli időszakban engedélyezzük-e a közterületbontást és ha igen, milyen feltétellel. Kérik, hogy álláspontunkról tájékoztassuk az Észak-Budai Zrt-t.

A közterület bontás kérdését a közterületek használatáról szóló 1/2016. (I.25.) önkormányzati rendelet szabályozza. A rendelet a közterület használatának engedélyezési kérdéseit szabályozza és a 2. § (3) bekezdése nevesíti azt, hogy a közterület bontása engedélyköteles tevékenység. Ennek alapján a bontás megkezdése előtt engedélyezési eljárást kell lefolytatni az Önkormányzatnál és a közterület használat (Közműbekötéssel kapcsolatos burkolatbontás) díja is meghatározott.

A rendeletünk nem szabályozza a burkolat bontásának megvalósítására vonatkozó, engedélyezhető időszakot, pedig erre szükség volna. A téli időszakban a bontás után elvégzendő helyreállítási munkák nem valósíthatóak meg megfelelő minőségben, hiszen a kiemelt talaj visszatömörítése nem oldható meg (vagy az átázottság, vagy a fagyott altalaj miatt.)

Kiegészítő információként tudom elmondani, hogy a közmű szolgáltatók a téli időszakban (november 15-től március 15-ig) jellemzően nem végeznek terepi munkát.

A fentiek alapján a javaslatomat a Képviselő-testület megfontolta és 75/2018. (XI.5.) önkormányzati határozatában úgy döntött, hogy a november 15. és március 15. közötti időszakban burkolat bontási tilalmat kíván elrendelni (eltekintve a haváriás esetektől), mert ebben az időszakban a burkolat helyreállítási munkái nem valósíthatóak meg megfelelő minőségben. A fentiek alapján a Képviselő-testület a közterületek használatáról szóló 1/2016. (I.25.) önkormányzati rendeletet ennek megfelelően módosítani kívánta, melynek előkészítésére felkérte a jegyzőt.

A módosítást tartalmazó rendelet tervezetet elkészítettük, javaslom annak elfogadását.

**Rendelet tervezet**

Jelen előterjesztés mellékletét képezi.

Remeteszőlős, 2018. november 19.

Szathmáry Gergely

polgármester

**Remeteszőlős Község Önkormányzat Képviselő-testületének**

**…/… . (… . … .) önkormányzati rendelete**

**a közterületek használatáról szóló 1/2016. (I.25.) önkormányzati rendelet módosításáról**

Remeteszőlős Község Önkormányzatának Képviselő-testülete az Alaptörvény 32. cikk (1) bekezdésének a.) pontjában foglalt jogkörében eljárva, az épített környezet alakításáról és védelméről szóló 1997. évi LXXVIII. törvény 54.§ (1) bekezdésében kapott felhatalmazás alapján, az épített környezet alakításáról és védelméről szóló 1997. évi LXXVIII. tv. 54.§ (1) bekezdése szerinti feladatkörében eljárva a következőket rendeli el:

**1.§** A közterületek használatáról szóló 1/2016. (I.25.) önkormányzati rendelet (a továbbiakban: Rendelet) 3.§ (7) bekezdésében szereplő első mondatrész helyébe a következő rendelkezés lép:

„(7) A közterület-használati engedélyt tartalmazó határozatnak, az általános közigazgatási rendtartásról szóló 2016. évi CL. törvény (Ákr.) vonatkozó rendelkezésein felül, tartalmaznia kell különösen:”

**2.§** A Rendelet 3.§-a kiegészül a (12) bekezdéssel a következők szerint:

„A november 15. és március 15. közötti időszakban szilárd burkolatra vonatkozó burkolatbontási engedély nem adható ki, ide nem értve a haváriás esetek miatti burkolatbontásokat.”

**3.§** Jelen rendelet a kihirdetését követő napon lép hatályba és az azt követő napon hatályát veszti.

Remeteszőlős, …………………………………..

|  |  |
| --- | --- |
| Szathmáry Gergely  polgármester | dr. Kovács Dénes  jegyző |
|  |  |

Kihirdetve: …………………………………………

dr. Kovács Dénes

jegyző